# פרשות ויקהל-פקודי

"אֵלֶּה פְקוּדֵי הַמִּשְׁכָּן מִשְׁכַּן הָעֵדֻת, אֲשֶׁר פֻּקַּד עַל-פִּי מֹשֶׁה".(שמות ל"ח, כ"א')

הפרשות שלנו סוגרות את ספר שמות. לאחר איסוף מחצית השקל בפרשת כי תשא ושאר התרומות בפרשת תרומה מגיע השלב בו משה רבנו מכנס את הקהל ("ויַּקְהֵל מֹשֶׁה, אֶת-כָּל-עֲדַת בְּנֵי יִשְׂרָאֵל" (שמות ל"ה א')) מסביר להם חלק מהמצוות ואז מציג את פקודי המשכן. הפרוש הנפוץ הוא שמשה רבנו מציג את החישוב או את מניין העלויות, דין וחשבון לתורמים. נשאלת כאן השאלה מדוע התורה משתמשת במילה פיקודי ולא במידה אחרת.

המילה פקד בלשון בתנ"ך מעידה על שני דברים – זיכרון וספירה של אנשים בעלי מכנה משותף. כאשר שאול המלך יוצא להילחם בעמלק: " פָּקַדְתִּי אֵת אֲשֶׁר עָשָׂה עֲמָלֵק לְיִשְׂרָאֵל" (שמו"א ט"ו ב'). וכאשר העם מגיע למלחמה כל אחד מביא טלה והטלאים נספרים "וַיִּפְקְדֵם בַּטְּלָאִים מָאתַיִם אֶלֶף רַגְלִי וַעֲשֶׂרֶת אֲלָפִים אֶת אִישׁ יְהוּדָה" (שמו"א ט"ו ד'). גם בפרשת כי -תשא אנו רואים את שתי המשמעויות: כאשר מונים את האנשים: " כִּי תִשָּׂא אֶת-רֹאשׁ בְּנֵי-יִשְׂרָאֵל, לִפְקֻדֵיהֶם, וְנָתְנוּ אִישׁ כֹּפֶר נַפְשׁוֹ לה', בִּפְקֹד אֹתָם; וְלֹא-יִהְיֶה בָהֶם נֶגֶף, בִּפְקֹד אֹתָם. זֶה יִתְּנוּ, כָּל-הָעֹבֵר עַל-הַפְּקֻדִים--מַחֲצִית הַשֶּׁקֶל "(שמות ל' י"ב) וכאשר הקב"ה מוסר למשה שבכל פעם שיחטאו בני ישראל הוא יפרוס להם בעונש גם על חטא העגל "ּבְיוֹם פָּקְדִי, וּפָקַדְתִּי עֲלֵהֶם חַטָּאתָם."(שמות ל"ב,ל"ד).

לדעתי השימוש במשמעות פקודי יחד עם העובדה שמדובר על מתכות יקרות (כסף וזהב) ולא על שאר התרומות (נחושת, תולעת שני, שש משזר וכו') מעיד על העובדה שהפירוט בפרשה מתייחס לכסף הפקודים – למחצית השקל. הסיבה שמשה רבנו טורח במעמד כינוס כל העם להציג את אופן ניצול כסף זה מעידה על משהו.

בני ישראל תרמו מי בכסף ומי בעבודה להקמת המשכן. ככל הנראה היו אנשים שהעדיפו שאחרים יתרמו או כל סיבה אחרת. כלל העם, מגיל עשרים ומעלה, נדרשו לתרום את מחצית השקל. סכום זה שימש לבניית המשכן וגם מילא תכלית של מניית האנשים – הפקודים. יתכן וחלק מן האנשים לא אהבו את הרעיון של תרומה מסוג זה – מס בלשוננו. משה רבנו מציג לעם את כמות הכסף שנאסף ומה עשו ממנו.

נקודה מעניינת נוספת היא שמכסף זה שהותך נעשו גם האדנים – זאת אומרת שבעצם בבסיס המשכן לא היו התרומות אלא המס.